མི་ལོ་བཅུ་ཕྲག་ཁ་ཤས་རིང་བཙོན་ཁང་དུ་གྱུར་པའི་གངས་ལྗོངས་ནས།བོད་ཕྲུག་གཅིག་ཏེ།སྨྱུག་ཐོགས་པ་ཞིག་རང་དབང་གི་འགྱུར་ཁུག་ལ་རེ་ནས་སྐྱབས་བཅོལ་ལ་སོང་།ཁོའི་སེམས་ནང་ལོ་རྒྱུས་ཀྱི་རི་མོ་ཅི་ཡང་གསལ་ཞིང་འབྱུང་འགྱུར་ལ་རེ་བ་ཧ་ཅང་ཆེ།ཁོས་རང་གི་ལས་རོགས་ཚོ་དང་མཉམ་དུ་ཁྲག་གིས་སྣག་ཚ་དང་།རུས་པས་སྨྱུ་གུ་བྱས་ནས་གངས་ལྗོངས་ཀྱི་ལོ་རྒྱུས་ཐོག་ཟིན་ཐོ་གསར་པ་ཞིག་བཏོད།ཁོ་ཚོའི་ཁྲག་དམར་གྱི་རི་མོ་དེ་དག་རིམ་བཞིན་འགྲན་ཟླ་བྲལ་བའི་མཚོན་ཆ་ཞིག་ཏུ་གྱུར་ནས་བཙན་འཛུལ་བ་རྣམས་མཐར་སྐྲོད་བཏང༌།ཚུལ་དེ་གངས་ཅན་གྱི་མགོན་པོ།ཆོས་རྒྱལ་སྲོང་བཙན་སྒམ་པོས་གཟིགས་རྗེས་ཐུགས་རབ་ཏུ་མཉེས་པའི་ངང༌།ལེགས་སོ།ལེགས་སོ།གངས་ཅན་གྱི་གཞོན་ནུ།ཞེས་མནལ་ལམ་ནང་བསྔགས་བརྗོད་ཀྱི་མེ་ཏོག་འཐོར་བར་མཛད་པ་དེ།འཁྲིས་སུ་གཟིམ་པའི་བཙུན་མོ་རྒྱ་བཟས་གསན་ནས།རྒྱལ་པོ་རིན་པོ་ཆེ།གང་གནང་སོང༌།ཞེས་བོས།རྒྱལ་པོ་ཡར་བཞེངས་ནས།ཞལ་འཛུམ་པར་མཛད་པས་རྒྱ་བཟས།རྒྱལ་པོ་མཆོག་འཛུམ་པར་མཛད་དོན་གང་ལགས།རྨི་ལྟས་བཟང་པོ་ཞིག་བྱུང་ངམ།ཞེས་དྲིས་པར།རྒྱལ་པོས།གངས་ཅན་གྱི་གཞོན་ནུ་སྟེ།མེས་པོའི་ཁྲག་རྒྱུན་ཁོག་ན་འཁོལ་བའི་གངས་ཕྲུག་ཁྱུ་གཅིག་གིས་གྲི་ལས་རྣོ་བའི་མཚོན་རེ་ཐོགས་ནས་མཐའ་དམག་འབུད་བཞིན་མཆིས་པ་རྨིས།ཞེས་ཞལ་ནས་སྔར་ལས་ལྷག་པའི་འཛུམ་མདངས་འཕྱུར་བཞིན་གསུངས་པས།རྒྱ་བཟའི་ཐུགས་ཡིད་ཅུང་མ་རང་པའི་ངང་གྲུ་འཛིན་གཉིས་པའི་གཞལ་མེད་ཁང་གི་སྒེའུ་ཁུང་ལས་འཕྲོས་པའི་ཤར་ཕྱོགས་ཀྱི་ཉི་ཟེར་ལ་གཟིགས་བཞིན་དགོངས་པ་བཞེས་བཞུགས་སོ།།།།